Il-Kumitat Permanenti tal-Kungress Nazzjonali tal-Poplu taċ-Ċina adotta l-Liġi dwar is-Sigurtà Nazzjonali f'Hong Kong fit-30 ta' Ġunju u wara ġiet ippromulgata f'Hong Kong dakinhar stess. L-Unjoni Ewropea ttenni t-tħassib serju tagħha dwar din il-liġi li ġiet adottata mingħajr konsultazzjoni sinifikanti minn qabel tal-Kunsill Leġislattiv u tas-soċjetà ċivili ta' Hong Kong. L-Unjoni Ewropea għandha interess qawwi fl-istabbiltà u l-prosperità kontinwa ta' Hong Kong skont il-prinċipju ta' "Pajjiż Wieħed, Żewġ Sistemi". Tagħti importanza kbira lill-preżervazzjoni tal-livell għoli ta' awtonomija ta' Hong Kong, skont il-Liġi Bażika u impenji internazzjonali, kif ukoll ir-rispett għal dan il-prinċipju. Hemm tħassib dwar il-konformità tal-liġi l-ġdida mal-Liġi Bażika ta' Hong Kong u mal-impenji internazzjonali taċ-Ċina. F'konformità mal-assigurazzjonijiet li ċ-Ċina tat fil-passat, l-Unjoni Ewropea tqis li huwa essenzjali li d-drittijiet u l-libertajiet eżistenti tar-residenti ta' Hong Kong jiġu protetti bis-sħiħ, inkluż il-libertà ta' espressjoni, tal-istampa u tal-pubblikazzjoni, kif ukoll il-libertà ta' assoċjazzjoni, ta' assemblea, ta' parteċipazzjoni f'kortej u ta' dimostrazzjoni. Id-dispożizzjonijiet tal-Patt Internazzjonali dwar id-Drittijiet Ċivili u Politiċi (ICCPR) kif stabbiliti fil-leġislazzjoni ta' Hong Kong iridu jkomplu jiġu applikati bis-sħiħ. L-Unjoni Ewropea tinsab mħassba li l-liġi tirriskja li ddgħajjef serjament il-livell għoli ta' awtonomija ta' Hong Kong, u li jkollha effett detrimentali fuq l-indipendenza tal-ġudikatura u l-istat tad-dritt. Dawn iż-żewġ prinċipji jibqgħu essenzjali għall-istabbiltà u l-prosperità kontinwa ta' Hong Kong, u għalhekk huma ta' interess vitali għall-Unjoni Ewropea u għall-komunità internazzjonali. L-Unjoni Ewropea tħeġġeġ liċ-Ċina biex tevita kwalunkwe att li jimmina l-awtonomija ta' Hong Kong fil-qasam legali, inkluż f'termini ta' drittijiet tal-bniedem. L-Unjoni Ewropea qed tivvaluta l-implikazzjonijiet ta' din il-liġi u ser tkompli tqajjem it-tħassib tagħha fid-djalogu tagħha maċ-Ċina. Hija ser tkompli ssegwi l-iżviluppi mill-qrib, inkluż fil-kuntest tal-elezzjonijiet li jmiss tal-Kunsill Leġislattiv fis-6 ta' Settembru, li jeħtieġ li jipproċedu kif ippjanat u f'ambjent li jwassal għall-eżerċizzju tad-drittijiet u l-libertajiet demokratiċi kif stabbiliti fil-Liġi Bażika.